ประกาศกระทรวงทรัพยากรธรรมชาติและสิ่งแวดล้อม เรื่อง เหตุอันควรสงสัยและการนำเอกสารหรือหลักฐานมาพิสูจน์ พ.ศ. 2558

ประกาศกระทรวงทรัพยากรธรรมชาติและสิ่งแวดล้อม
ประกาศกระทรวงทรัพยากรธรรมชาติและสิ่งแวดล้อม
เรื่อง
เหตุอันควรสงสัยและการนำเอกสารหรือหลักฐานมาพิสูจน์
พ.ศ. ๒๕๕๘
 

อาศัยอำนาจตามความในมาตรา ๖ วรรคสี่ แห่งพระราชบัญญัติงาช้าง พ.ศ.
๒๕๕๘ รัฐมนตรีว่าการกระทรวงทรัพยากรธรรมชาติและสิ่งแวดล้อม ออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศกระทรวงทรัพยากรธรรมชาติและสิ่งแวดล้อม เรื่อง
เหตุอันควรสงสัยและการนำเอกสารหรือหลักฐานมาพิสูจน์ พ.ศ. ๒๕๕๘

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ เหตุอันควรสงสัย
ได้แก่
(๑) เอกสารหลักฐานเกี่ยวกับงาช้างมีข้อพิรุธ เช่น มีการปลอมแปลง
แก้ไข ลบเลือนหรือมีรายละเอียดต่าง ๆ ที่ไม่ชัดเจน หรือไม่สอดคล้องกับสภาพของงาช้างนั้น
(๒) ลักษณะ ขนาด น้ำหนัก รูปร่าง จำนวน
ไม่สอดคล้องกับบัญชีชนิดและจำนวนของงาช้าง ข้อชี้แจง หรือเอกสารการได้มาซึ่งงาช้างนั้น
(๓)
มีการแจ้งเหตุหรือมีข้อร้องเรียนที่มีผู้แจ้งหรือผู้ร้องเรียนชัดเจนสามารถตรวจสอบได้
และมีข้อมูลหรือมีพยานหลักฐานที่น่าเชื่อถือ
(๔)
มีข้อมูลหรือมีพยานหลักฐานที่น่าเชื่อถือที่ได้มาจากการสืบสวนของเจ้าหน้าที่ที่เกี่ยวข้องว่างาช้างนั้นมิใช่งาช้างที่ได้มาจากช้างตามกฎหมายว่าด้วยสัตว์พาหนะ

ข้อ ๔ ในกรณีที่ตรวจพบหรือมีเหตุอันควรสงสัยภายหลังจากการรับแจ้งการครอบครองว่างาช้างใดมิใช่งาช้างที่ได้มาจากช้างตามกฎหมายว่าด้วยสัตว์พาหนะ
ให้อธิบดีมีหนังสือแจ้งให้ผู้ครอบครองนำเอกสารหรือหลักฐานมาพิสูจน์ได้ว่างาช้างในความครอบครองของตนนั้น
เป็นงาช้างที่ถูกต้องตามกฎหมายว่าด้วยสัตว์พาหนะ

ข้อ ๕ ให้ผู้ครอบครองงาช้างนำเอกสารหลักฐานที่เกี่ยวข้องมาพิสูจน์
โดยให้แจ้งเป็นหนังสือต่ออธิบดี หรือต่อพนักงานเจ้าหน้าที่ซึ่งอธิบดีมอบหมายตามกำหนดระยะเวลาและสถานที่ตามที่ระบุไว้ในหนังสือแจ้ง
ทั้งนี้
หากอธิบดีพิจารณาแล้วเห็นว่ายังไม่ชัดเจนเพียงพอว่างาช้างนั้นเป็นงาช้างตามกฎหมายว่าด้วยสัตว์พาหนะ
อธิบดีอาจพิจารณาสั่งให้ผู้ครอบครองดำเนินการพิสูจน์งาช้างดังกล่าว โดยวิธีการตรวจสอบรหัสพันธุกรรม
(DNA) ต่อไป


ประกาศ
ณ วันที่ ๒๙ มกราคม พ.ศ. ๒๕๕๘
พลเอก
ดาว์พงษ์ รัตนสุวรรณ
รัฐมนตรีว่าการกระทรวงทรัพยากรธรรมชาติและสิ่งแวดล้อม








ปริยานุช/ผู้จัดทำ
๑๐ กุมภาพันธ์
๒๕๕๘

กฤษดายุทธ/ผู้ตรวจ
๑๐ กุมภาพันธ์
๒๕๕๘























[๑] ราชกิจจานุเบกษา
เล่ม ๑๓๒/ตอนพิเศษ ๓๐ ง/หน้า ๑๖/๕ กุมภาพันธ์ ๒๕๕๘